༼ཇ༽༄༅། །རྟ་མགྲིན་དམར་པོ་གྲུབ་རྒྱལ་ལུགས་ཀྱི་སྒྲུབ་ཐབས་བྱིན་རླབས་དང་བཅས་པ་བཞུགས་སོ།། ༄༅། །པདྨ་ཀྲོ་དྷ་ན་མཿ སིནྡྷཱུའི་ལྷུན་པོའི་སྤོ་ལ་ཉིན་བྱེད་ཀྱིས། །ལན་བརྒྱར་བྱུགས་འདྲའི་པདྨ་དབང་གི་ལྷ། །རབ་འཇིགས་གཤིན་རྗེ་ཁྲོས་པའི་གར་མཁན་པོ། །ཁྱོད་ལ་དད་པས་སྙིང་ནས་ཕྱག་བགྱིད་དོ། །འདིར་ཡེ་ཤེས་ཀྱི་མཁའ་འགྲོ་མ་གྲུབ་པའི་རྒྱལ་མོའི་ལུགས་ཀྱི་དཔལ་རྟ་མགྲིན་དཔའ་བོ་གཅིག་པ་བསྒོམ་པར་འདོད་པའི་རྣལ་འབྱོར་པས། འདི་ཉིད་ཀྱི་རྗེས་སུ་གནང་བ་ཐོབ་ནས། དབེན་པའི་གནས་སུ་བདེ་བའི་སྟན་ལ་འདུག་སྟེ། སྐྱབས་འགྲོ་སེམས་བསྐྱེད་སྤྱི་ལྟར་བྱ། ཚད་མེད་བཞི་བསྒོམ། སྭ་བྷཱ་ཝས་ཆོས་ཐམས་ཅད་སྟོང་པར་བསམས་ལ། སྟོང་པའི་ངང་ལས་ཟླ་གམ་སྨུག་ནག་མེ་འབར་བའི་ཀློང་དཀྱིལ་དུ། པྃ་ལས་སྣ་ཚོགས་པདྨ་འདབ་མ་བརྒྱད་པ་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧྲཱིཿཡིག་དམར་ནག་བསམ། དེ་ལས་འོད་ཟེར་ཚ་ཞིང་རྩུབ་པ་འཕྲོས། གདུག་པ་ཅན་ཐམས་ཅད་ཚར་བཅད་ཚུར་འདུས་ཡོངས་སུ་གྱུར་པ་ལས། རང་ཉིད་དཔལ་རྟ་མགྲིན་སྐུ་མདོག་དམར་པོ་བསྐལ་པའི་མེ་ལྟར་འབར་བ། ཞལ་གཅིག་ཕྱག་གཉིས་པ། ཕྱག་གཡས་ཐོད་དབྱུག་དཀར་པོ་ནམ་མཁའ་ལ་འཕྱར་བས་བགེགས་དང་འབྱུང་པོ་མ་ལུས་པ་འཇོམས་པར་བྱེད་པ། གཡོན་པས་སྡིགས་མཛུབ་བསྒྲེངས་པ་ལས་མེ་འབར་བས་གནོད་བྱེད་ཐམས་ཅད་གཞོབ་ཏུ་སྲེག་པ། སྤྱན་གསུམ་སྡང་མིག་བགྲད་ཅིང་ཁྲོ་གཉེར་དུ་བསྡུས་པ། སྨིན་མ་དང་སྨ་ར་དམར་སེར་གནག་ཅིང་འབར་བ། ཞལ་གདངས་ཤིང་ལྗགས་འདྲིལ་བ། མཆེ་བ་རྣོན་པོ་གཙིགས་ཤིང་རྔམས་པ། དབུ་སྐྲ་སེར་པོ་གྱེན་དུ་བརྫེས་པའི་གཙུག་ན་རྟ་མགོ་ལྗང་གུ་རྟ་སྐད་ནམ་མཁའི་དབྱིངས་སུ་འཚེར་བས་ཁམས་གསུམ་དབང་དུ་སྡུད་པ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ཁྲག་འཛག་པ་ལྔ་བཅུའི་དོ་ཤལ་ཅན། སྟག་གི་པགས་པ་རློན་པའི་ཤམ་ཐབས་དཀྲིས་པ། ཀླུ་ཆེན་པོ་བརྒྱད་སྦྲུལ་གྱི་རྣམ་པར་བྱས་ཏེ་བརྒྱན་པ། སྦོམ་ཞིང་ཐུང་ལ་ལྟོ་བ་འཕྱང་བ། གཤིན་རྗེ་ཁྲོས་པའི་ཉམས་ཅན། ཞབས་གཡས་བསྐུམ་ཞིང་གཡོན་བརྐྱང་བས་བདུད་བཞི་མནན་པ། མེ་དཔུང་འབར་བའི་དབུས་ན་གར་གྱི་ཉམས་དགུའི་ཉམས་ཀྱིས་རོལ་པའི་སྟབས་ཀྱིས་བཞུགས་པ། དེའི་ཐུགས་ཀར་ཉི་མའི་དབུས་སུ་ཧྲཱིཿཡིག་དམར་པོ་སྔགས་ཕྲེང་གིས་བསྐོར་བ་ལས་འོད་ཟེར་འཕྲོས་པས་རང་བཞིན་གྱི་གནས་ནས་རང་འདྲའི་ཡེ་ཤེས་པ་སྤྱན་དྲངས། ཛཿཧཱུྃ་བཾ་ཧོཿ གཉིས་སུ་མེད་པར་ཐིམ། ནམ་མཁར་བཞུགས་པའི་དེ་བཞིན་གཤེགས་པ་རྣམས་ཀྱིས་དབང་བསྐུར། འོད་དཔག་མེད་ཀྱིས་དབུར་བརྒྱན་པར་བསམ། ཐུགས་ཀའི་སྔགས་ཕྲེང་མེ་འབར་བ་ཀློག་པའི་ཚུལ་ལ་སེམས་གཏད། ཨོཾ་བཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊ། ཅི་ནུས་བཟླས། འབུམ་ཕྲག་གཅིག་བཟླས་ན་ལས་ཐམས་ཅད་འགྲུབ་པར་བཤད། དེ་ནས། ཧ་ཡ་གྲཱི་ཝ་ས་པ་རི་ཝཱ་ར་སྔོན་དུ་འགྲོ་བའི་ཨརྒྷཾ་སོགས་ཀྱིས་མཆོད། སྔགས་ལ་ཨོཾ་ཨཱཿཧཱུྃ་བཏགས་པས་ནང་མཆོད་འབུལ། ཧྲཱིཿལས་སྐྱེས་པའི་རྟ་མཆོག་སྐུ། །ཉི་མའི་འོད་མཚུངས་ཉོན་མོངས་སྲེག །བདུད་བཞི་མ་ལུས་འཇོམས་མཛད་པའི། །དཔའ་བོ་རྟ་མགྲིན་ཕྱག་འཚལ་བསྟོད། །ཅེས་བསྟོད། ཐུན་མཚམས་སུ་གཏོར་མ་འབུལ་བར་འདོད་ན་ཅི་འབྱོར་པའི་གཏོར་མ་བཤམས་ལ། བསང་སྦྱང་། སྟོང་པའི་ངང་ལས་ཡྃ་ལས་རླུང་། རྃ་ལས་མེ། ཨ་ལས་ཐོད་པ་དཀར་པོ་ཡངས་ཤིང་རྒྱ་ཆེ་བར་གཏོར་མ་ཤ་ལྔ། བདུད་རྩི་ལྔ། ཡེ་ཤེས་ལྔ་དང་བཅས་པ་རོ་གཅིག་ཏུ་འདྲེས་པས་ཟག་མེད་ཀྱི་བདུད་རྩིའི་རྒྱ་མཚོ་ཆེན་པོར་བསམས་ལ། ཨོཾ་ཨཱཿཧཱུྃ་ལན་གསུམ་གྱིས་བྱིན་གྱིས་བརླབས་ལ། རྩ་སྔགས་ཀྱི་མཇུག་ཏུ་ཨི་དཾ་བ་ལིཾ་ཏ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི། ལན་གསུམ་གྱིས་འབུལ། སྔར་བཞིན་མཆོད་བསྟོད་དང་འདོད་པའི་དོན་ལ་གསོལ་བ་གདབ་བོ། །འདིའི་བྱིན་རླབས་བྱེད་པར་འདོད་པས་མཎྜལ་པདྨ་འདབ་མ་བརྒྱད་པའམ། མེ་ཏོག་གི་ཚོམ་བུའི་སྟེང་དུ། དཔལ་གཏོར་རྒྱན་ལྡན། དར་དམར་པོའི་ཅོད་པན་དང་བཅས་པ་མཐར་མཆོད་གཏོར་གྱིས་བསྐོར་བ་བཤམ། གོང་བཞིན་བདག་བསྐྱེད་བཟླས་པ་དང་བཅས་པ་སྔོན་དུ་སོང་ནས། མདུན་གྱི་གཏོར་མ་རྟ་མགྲིན་དུ་བསྐྱེད། མཆོད་བསྟོད་གཏོར་མ་འབུལ་བ་རྣམས་བྱ། སློབ་མ་རྣམས་ཁྲུས་བྱས་གྲལ་དུ་འཁོད་ལ། མཎྜལ། ཐུན་མོང་གི་གསོལ་གདབ། ཀུན་མཁྱེན་ཡེ་ཤེས་ཚིགས་བཅད། དཀོན་མཆོག་གསུམ་ལ་བདག་སྐྱབས་མཆི་སོགས་རྒྱུན་བཤགས་རྣམས་ཚེ་དཔག་མེད་ཀྱི་སྐབས་སུ་བཤད་པ་ལྟར་བྱ། དངོས་གཞི་ལ། སྐུ་གསུང་ཐུགས་ཀྱི་བྱིན་རླབས། ལྷ་དང་སྔགས་ཀྱི་རྗེས་གནང་སྦྱིན་པའོ། །དང་པོ་ནི། གཏོར་མ་རྟ་མགྲིན་དུ་གསལ་བའི་དཔྲལ་བ་ནས་ཨོཾ་དཀར་པོ་དཔག་མེད་འཕྲོས། སློབ་མའི་སྤྱི་བོར་ཐིམ་པས་ལུས་གང་། ལུས་ཀྱི་སྡིག་སྒྲིབ་དང་བར་ཆད་ཐམས་ཅད་དག་པར་བསམས་ལ། རྩ་སྔགས་བརྗོད་ཅིང་རོལ་མོ་བྱ། དེ་བཞིན་དུ། མགྲིན་པ་ནས་ཨཱཿདམར་པོ། ཐུགས་ཀ་ནས་ཧཱུྃ་སྔོན་པོ་འཕྲོས། ངག་དང་ཡིད་ཀྱི་སྡིག་སྒྲིབ་སྦྱངས། གསུང་དང་ཐུགས་ཀྱི་བྱིན་རླབས་ཞུགས་པར་བསམ། རེ་རེ་ལའང་རོལ་མོ་སོགས་གོང་ལྟར་བྱ། གཉིས་པ་ནི། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་པས་གཏོར་མ་རྟ་མགྲིན་དུ་གསལ་བ་སློབ་མའི་སྤྱི་བོར་བྱོན་པའི་སྟེང་དུ་རྩ་བརྒྱུད་བླ་མ། མཐའ་སྐོར་དུ་སངས་རྒྱས་བྱང་སེམས། དཔའ་བོ་དཔའ་མོ་སྤྲིན་འཐིབས་པ་ལྟར་བསམས་ལ། གཏོར་མ་མགོར་བཞག་ལ། བཅོམ་ལྡན་འདས་དཔལ་རྟ་མགྲིན། མ་གཅིག་གྲུབ་པའི་རྒྱལ་མོ་སོགས། རྩ་བའི་བླ་མའི་བར་གྱི་མཚན་ནས་བརྗོད་ཅིང་། ཁྱེད་རྣམས་ཀྱི་སྐུ་གསུང་ཐུགས་ཡོན་ཏན་ཕྲིན་ལས་མི་ཟད་པའི་སྒོ་ནས། རྡོ་རྗེའི་སློབ་མ་འདི་རྣམས་ལ་དུས་ད་ལྟ་ཉིད་དུ། མྱུར་བ་ཉིད་དུ། འདུག་ས་འདི་ཉིད་དུ་བྱིན་གྱིས་རློབས་ཤིག ནད་གདོན་སྡིག་སྒྲིབ་འགལ་རྐྱེན་བར་ཆད་ཐམས་ཅད་ཞི་བ་དང་། མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཛཿཧཱུྃ་བཾ་ཧོཿ ཞེས་བརྗོད་པས། དེ་ཐམས་ཅད་འོད་དུ་ཞུ་ནས་སློབ་མ་ལ་ཐིམ་པས། སློབ་མ་རྟ་མགྲིན་དངོས་སུ་གྱུར་པ་ནི་མངོན་རྟོགས་ལྟར་གསལ་གདབ། དེའི་ཐུགས་ཀར་ཉི་མའི་སྟེང་དུ་ཧྲཱིཿདམར་པོ་གྱེན་དུ་ལངས་པར་བསམ། སློབ་དཔོན་གྱི་ཐུགས་ཀར་ཉི་མའི་སྟེང་དུ་ཧྲཱིཿཡིག་གི་མཐར། སྔགས་ཕྲེང་གཡས་སྐོར་དུ་གནས་པ་ལས། དེ་འདྲ་བའི་སྔགས་ཕྲེང་མར་མེ་གཅིག་ལས་གཉིས་ཀྱི་རྣམ་པར་ཆད་དེ་སློབ་མའི་སྙིང་གར་གཡས་སྐོར་དུ་འཁོད། དེ་ཡང་དང་པོ་དམ་ཚིག་པ། གཉིས་པ་ཡེ་ཤེས་པ། གསུམ་པ་རིགས་བདག་གིས་རྒྱས་འདེབས་པའི་ཚུལ་དུ་བསམས་ལ། རྩ་སྔགས་ལན་གསུམ་རྗེས་ཟློས་བྱ། སློབ་དཔོན་ལ་མེ་ཏོག་འཐོར་ཞིང་། བཅོམ་ལྡན་བདག་ལ་སྩལ་ལགས་ཀྱིས། །བཅོམ་ལྡན་བདག་ལ་བྱིན་གྱིས་རློབས། །ཞེས་དང་། སློབ་དཔོན་གྱིས་སློབ་མའི་སྤྱི་བོར་མེ་ཏོག་བཞག་ལ། བཅོམ་ལྡན་འདི་ལ་སྩལ་ལགས་ཀྱིས། །བཅོམ་ལྡན་འདི་ལ་བྱིན་གྱིས་རློབས། །ཞེས་བརྗོད། རྗེས་ཀྱི་ཡོན་འབུལ་བ་སོགས་སྤྱི་ལྟར་བྱའོ། །པདྨ་མཐར་བྱེད་ཁྲོ་བོ་ཡི། །སྒྲུབ་ཐབས་བྱིན་རླབས་ཆོ་གར་བཅས། །གྲུབ་པའི་རྒྱལ་མོའི་གཞུང་བཞིན་དུ། །གསལ་བར་བགྱིས་པའི་དགེ་བ་འདིས། །བདུད་དཔུང་མུན་རུམ་མཐར་བྱས་ཏེ། །ཡེ་ཤེས་སྣང་བ་ལམ་ཆེན་པོས། །བདེ་ལྡན་པདྨ་ཁ་ཕྱེ་སྟེ། །ཟུང་འཇུག་སྦྲང་རྩིར་རོལ་པར་ཤོག །ཅེས་པ་འདི་ཡང་རྗེ་བཙུན་རྡོ་རིང་པའི་གསུང་ལས་སྐྱེས་པའི་རྒྱལ་ཁམས་པས་ལས་དང་པོ་པ་ལ་ཕན་པའི་ཕྱིར་དུ་སྦྱར་བའོ། །སརྦ་དཱ་མངྒ་ལཾ།།